Псынэдахэ къощIэрэщIэж
Иджыблагъэ мы къуажэм щекIуэкIа гуфIэгъуэ зэхыхьэр зытеухуауэ щытар «2014 — 2017 гъэхэм, апхуэдэу 2020 гъэм нэсыху къуажэхэм зэпIэзэрыту зегъэужьыныр» федеральнэ программэ хэхам хиубыдэу мыбы щащIа, ЩэнхабзэмкIэ унэр къызэIухынырт.
А дауэдапщэм хэтыну Псынэдахэ къэкIуащ КъБР-м и Правительствэм и УнафэщI Мусуков А. ТI., КъБР-м и Правительствэм и УнафэщIым и япэ къуэдзэ — КъБР-м мэкъумэш хозяйствэмкIэ и министр Говоров А. С., Дзэлыкъуэ муниципальнэ районым и щIыналъэ администрацэм и Iэтащхьэ Джатэ Р. Хь., КъБР-м щэнхабзэмкIэ и министр Къумахуэ М. Л. сымэ, нэгъуэщIхэри. Апхуэдэу гуфIэгъуэм кърихьэлIащ районым хиубыдэ къуажэхэм я Iэтащхьэхэр, организацэ, IуэхущIапIэ зэмылIэужьыгъуэхэм я унафэщIхэр, къуажэдэсхэр.
ЗэIущIэм къыщыщыпсалъэм Мусуков Алий Iуэху гуфIэгъуэмкIэ къызэхуэса псоми ехъуэхъуащ. Абы къыхигъэщащ Псынэдахэ дэсхэм я дежкIэ IуэхущIапIэщIэр илъэсыщIэ тыгъэ гъуэзэджэу къызэрилъытэр.
«Мыпхуэдэ проекткIэ ящIа, ЩэнхабзэмкIэ унэ республикэм щыбгъуэтынукъым», — къыщIигъужащ Джатэ Руслан.
Къуажэм и нэхъыжьхэм я советым хэт Доткъул Борис хьэщIэхэм, апхуэдэу къэралым, республикэм, районым я унафэщIхэм фIыщIэ яхуищIащ жылэр нэхъри зыдэбжьыфIа ухуэныгъэм папщIэ.
ЩэнхабзэмкIэ унэщIэр щащIым иджырей технологиехэр къагъэсэбэпащ. Абы и пэш нэхъыщхьэм цIыху 300 щIохуэ. Апхуэдэу мыбы хэтщ библиотекэ хъарзынэ, администрацэм папщIэ пэшхэр. Псори зэхэту ухуэныгъэм сом мелуан 43-рэ текIуэдащ. Ар къыхэкIащ федеральнэ, республикэ бюджетхэм.
Щокъуий Аминэ
